Liisa Vitali – Wikipedia
Anna Liisa Vitali (9. marraskuuta 1918 Helsinki – 9. marraskuuta 1987) oli suomalainen korusuunnittelija.[1][2]
Liisa Vitalin isä oli maanmittausinsinööri Veikko Vitali, joka osti vuonna 1920 Sarkin tilan Someron Vilukselasta ryhtyen viljelemään sitä. Vanhempien kuoltua Liisa Vitali ja hänen veljensä Väinö jatkoivat tilanpitoa.[3]
Vitali aloitti metallinkäsittelyn harrastuksena suunnitellen ensin nappeja kuparista ja messingistä, mutta siirtyi vähitellen koruihin ja jalometalliin. Kimmokkeen korusuunnitteluun hän sai mahdollisesti somerolaiselta perhetutultaan Kaija Aarikalta, jonka yrityksessä Helsingissä hän työskenteli 1950-luvulla. Kun lypsykarjasta luovuttiin, korusuunnittelulle jäi enemmän aikaa. Ensin Vitalin koruja oli saatavissa vain suoraan tekijältä ja Aarikan myymälästä, mutta sitten Vitali solmi sopimuksen hämeenlinnalaisen Kultakeskuksen kanssa ja suunnitteli sille 1960–1970-luvuilla lukuisia korusarjoja, jotka menestyivät hyvin kaupallisesti ja saavuttivat mainetta myös maailmalla. Korunäyttelyitä oli Suomessa, Saksassa, Ruotsissa ja Britanniassa, ja koruja vietiin myös Ranskaan. Kesken parhaan luomiskautensa Vitali sairastui, ja elokuussa 1987 todettu haimasyöpä johti kuolemaan jo saman vuoden marraskuussa.[4]
2000-luvulla Vitalin koruja on otettu uudelleen tuotantoon.[1] Kun hänen kuolemastaan tuli vuonna 2012 kuluneeksi 25 vuotta, Somerolla järjestettiin taiteilijan muistonäyttely.[2] Leeni Tiirakarin kirjoittama elämäkerta Design Liisa Vitali (Amanita 2012) esittelee tärkeimmät korusarjat ja uniikkikoruja.
Filppu, Minna: Hopeaa kuin pitsiä. (julkaistu aiemmin Salon Seudun Sanomissa) Someron Joulu, 2010, s. 34–35. Somero: Somero-seura.
Tiirakari, Leeni: Design Liisa Vitali. Somero: Amanita, 2012.
↑ a b Liisa Vitali Liisa Vitali Classic Design LLC. Viitattu 19.6.2013. (englanniksi)
↑ a b Kaipainen, Sauli: Liisa Vitali oli korusuunnittelija, taiteilija ja luonnonystävä. Suvi-Somero, 2012, s. 20–22. Paikallislehti Somero.
↑ Filppu 2010, s. 34.
↑ Filppu 2010, s. 34–35.
Liisa Vitali Amanita.
Noudettu kohteesta ”https://fi.wikipedia.org/w/index.php?title=Liisa_Vitali&oldid=15986664”
Suomalaiset korusuunnittelijat
Vuonna 1918 syntyneet
Sivua on viimeksi muutettu 4. lokakuuta 2016 kello 17.28.